**Adventsko „kolo sreće“**

Vrijeme došašća zvonko odjekuje riječima „Pripravite put Gospodinu, poravnite mu staze!“ Kako bi u svojim obiteljima ili katehetskim skupinama djeci mlađeg školskog uzrasta olakšali pripravu srca za susret s novorođenim Spasiteljem predlažem izradu adventskog „kola sreće“. Izrada „kola sreće“ je jednostavna, djeci zabavna aktivnost koja potiče na kreativnost, no također upućuje na propitivanje savjesti i osnaživanje krjeposti u vremenu bdijenja i iščekivanja svetkovine Božića.

Materijali koji su vam potrebni su ispisani predložak adventskog „kola sreće“, komad čvršćeg papira, pribor za pisanje, bojanje i ukrašavanje, škare, pribadača ili čavlić i pluteni čep ili komadić stiropora. Predlažem ispis predloška na čvršćemm papiru, no ispisani predložak se može zalijepiti na karton ili čvršći papir.

**Upute za rad i primjenu:**

Ispišite i škarama oblikujte predložak „kola sreće“. Potaknite djecu da promisle na koje načine mogu pripraviti srca za susret s Gospodinom. Svaki prijedlog u obliku kratke natuknice upišite u jedno polje „kola sreće“ koje je podijeljeno na 28 dijelova kako bi odgovaralo broju dana došašća 2022. godine. Prijedlozi se mogu ponavljati. Nedostaje li im zamisli o načinima priprave, podsjetite ih da to mogu biti različite molitve, adventske pjesme, određeno djelo milosrđa, sudjelovanje u aktivnostima koje organizira župa, duhovno štivo… Nakon zapisivanja ideja i lijepljenja predloška na čvršći papir koji je oblikovan da odgovara predlošku, izradite kazaljku od čvršćeg papira. Kazaljku pribadačom ili čavlićem probodite kroz središte „kola sreće“, a oštri dio pribadače ili čavlića utisnite u pluteni čep ili komadić stiropora. Svako jutro ili večer uoči dana dijete može zavrtiti kazaljku „kola sreće“, a polje s prijedlogom na kojem se kazaljka zaustavi uzeti kao zadaću za taj dan. Izmoliti Marijin hvalospjev „Veliča“, otpjevati jednu adventsku pjesmu, pročitati evanđeoski izvještaj o naviještenju Kristova rođenja, otići barem jednom na zornicu, biti pažljiviji prema bližnjima samo su neke od prijedloga kojih su se dosjetili polaznici mojih katehetskih skupina. Kada je zadaća uspješno dovršena, polje se može označiti kvačicom, „smajlićem“ ili naljepnicom. Odlučite li se za ispis crno – bijelog predloška, djeca ga mogu ukrasiti motivima adventskog razdoblja: kao što su primjerice anđelčići koji su vijesnici Kristova dolaska, zvončićima, malenim instrumentima ili notama koji bude iz duhovne pospanosti zvijezda repatica koja pokazuje put do Betlehema…

Ova zamisao se može prilagoditi prema dobi djece, „kolo sreće“ se može izraditi u većem formatu kao zidni primjerak za vaše zajedničke prostorije, učionice ili katehetske dvorane, a zadatak može biti pojedinačan, ali i zajednički za sve članove obitelji, vjeronaučnih ili katehetskih skupina! Susrećete li se jednom ili dva puta tjedno, taj zadatak se može primijeniti na čitav tjedan!

Vjerujem kako će iščekivanja novih zadaća biti u službi osnaživanja vjere i izgradnje duha, a dječja radost i uzbuđenje koji prate ovakve aktivnosti uvijek su dobrodošao dodatak vremenu došašća!